CSA Steaua, cu Daniel Oprița pe bancă, a înregistrat 6 meciuri consecutive fără înfrângere în Liga 2. Totuși, antrenorul în vârstă de 42 de ani este extrem de nemulțumit pentru că „militarii” nu au obținut dreptul de promovare în SuperLiga. Oprița și-a pierdut răbdarea și a anunțat că pleacă la finalul stagiunii.
CSA Steaua ocupă primul loc în Grupa B din play-out-ul ligii secunde, cu o etapă rămasă înainte de finalul sezonului. Daniel Oprița ajunge la final de contract cu CSA Steaua și a mărturisit că „militarii” nu i-au propus, deocamdată, prelungirea înțelegerii.
Totuși, antrenorul nu este dispus să accepte un posibil viitor contract, dacă CSA Steaua nu obține dreptul de promovare în SuperLiga pentru sezonul următor. Daniel Oprița și-a anunțat plecarea de la CSA Steaua după o perioadă de 5 ani.
“Aștept să îmi termin contractul. Cinci ani (n.r. – de când e la CSA Steaua), chiar dacă trei au fost fără un obiectiv, e Steaua, sunt suporterii și ești obligat să… realizezi lucruri și să mulțumești oamenii”, a declarat Daniel Oprița, potrivit sport.ro.
Daniel Oprița a anunțat că se află deja în discuții cu cluburi din Liga 2 și SuperLiga. Pe lângă obținerea dreptului de promovare, Daniel Oprița își mai dorește la CSA Steaua un buget cu care să se bată pentru primele locuri.
„Sunt discuții și la Liga 2 și la Liga 1.Dacă vor dori să continuăm și lucrurile vor fi cum trebuie și vom avea un obiectiv și un buget care să ne permită să intrăm în play-off, să ne batem pentru primele locuri.
Așa da, dacă nu n-aș mai vrea să continui”, a mai spus Daniel Oprița. În precedentele două sezoane, Daniel Oprița a reușit să se califice în play-off cu CSA Steaua, însă deși și-au îndeplinit obiectivul pe criteriu sportiv, „militarii” au rămas „blocați” în liga secundă.
CSA Steaua este un club de drept public și nu poate promova în SuperLiga, ligă profesionistă de fotbal, din cauza formei de organizare. Daniel Oprița a adunat 91 de partide pe banca lui CSA Steaua, în care a înregistrat o medie de 1,78 de puncte pe meci.
De-a lungul carierei, Daniel Oprița le-a mai pregătit pe Metalul Reșița, Juventus București, Școlar Reșița, FC Voluntari și CS Mioveni. Oprița o pregătește pe CSA Steaua din iulie 2019.